[bookmark: _Hlk200104594]Razpis za sprejem in podaljšanje bivanja študentov višješolskega in visokošolskega študija v študentskih domovih in pri zasebnikih za študijsko leto 2025/2026
Spoštovani,
Ministrstvo za visoko šolstvo, znanost in inovacije je objavilo Razpis za sprejem in podaljšanje bivanja študentov višješolskega in visokošolskega študija v študentskih domovih in pri zasebnikih za študijsko leto 2025/2026, vendar je prijava na razpis mogoča šele od 1. 7. 2025 dalje. 
Sprejem
Študenti morajo prošnjo za sprejem oddati na spletnem portalu eVŠ, od 1. 7. 2025 do 18. 8. 2025. Študenti, ki bodo pravočasno oddali prošnjo za sprejem, bodo ob izpolnjevanju vseh pogojev uvrščeni na prvo prednostno listo. Prošnje za sprejem vložene po 18. 8. 2025 bodo rešene v roku dveh mesecev. 
Podaljšanje bivanja
Študenti morajo oddati prošnjo za podaljšanje od 1. 7. do 18. 8. 2025. Predlagamo, da študenti prošnjo za podaljšanje oddajo čim prej. Študenti, ki prošnje za podaljšanje bivanja ne bodo oddali do 18. 8. 2025, s 1. 10. 2025 ne bodo več izpolnjevali pogojev za subvencionirano bivanje. 
Novosti v razpisu za subvencionirano bivanje v študijskem letu 2025/2026 so: 
· Vlogo za sprejem in podaljšanje bivanja je mogoče oddati od 1. julija 2025.
· Subvencija za bivanje študenta, ki izpolnjuje vse pogoje in merila za subvencionirano bivanje, je 38,92 EUR mesečno v javnih študentskih domovih in dijaških domovih ter 100,64 EUR mesečno v zasebnih študentskih domovih ter pri zasebnikih.   
· Študent lahko odda samo eno prošnjo. Po uspešno oddani prošnji študent na e-naslov, ki ga je navedel v prošnji za bivanje, prejme potrdilo o uspešno oddani prošnji. Če študent potrdila ne prejme, prošnja ni bila uspešno oddana.
· Elektronsko poslovanje preko portala eVŠ: pisarna za študentske domove bo vročila oziroma posredovala vse dokumente in obvestila v zvezi s pridobitvijo pravice do subvencioniranega bivanja z odložitvijo dokumenta v spletni portal eVŠ.  Študent bodo vse pozive za dopolnitev prošnje za subvencionirano bivanje, sklepe in odločbe dobili z odložitvijo dokumenta v spletni portal eVŠ. Študent ob vročitvi dokumenta prejme informativno sporočilo o elektronsko odloženem dokumentu v spletni portal eVŠ na svoj elektronski naslov, ki ga je sporočil ob oddaji vloge za subvencionirano bivanje. Če študent dokumenta ne prevzame v petih dneh od dneva prejema informativnega sporočila o elektronsko odloženem dokumentu na portalu eVŠ, velja vročitev za opravljeno z dnem preteka tega roka. 
Pisarna dokumentov (npr. pozivov za dopolnitev, odločb in obvestil o napotitvi) po pošti ne bo več pošiljala. 
· Prošnjo za sprejem vložijo študenti, ki so v študijskem letu 2024/2025 prejemali subvencijo za bivanje na visokošolskem študijskem programu ter so spremenili študijski program z vpisom na višješolski študijski program.  
· Študenti, ki so vpisani na višje šole ali visokošolske zavode v Brežicah, lahko koristijo pravico do subvencioniranega bivanja pri zasebniku v tej občini.   

Podrobnosti glede pogojev razpisa lahko preberete tukaj. Za dodatne informacije in pomoč pri izpolnjevanju prijave je na razpolago Pisarna za študentske domove na telefonskih številkah (01) 530 6027, (01) 530 6028 v času uradnih ur ali na elektronskem naslovu pisarnazasd@stud-dom-lj.si. 
V primeru težav z digitalnim potrdilom, elektronskim podpisom ter vsebinska pomoč pri izpolnjevanju elektronske vloge se lahko obrnete na Enotni kontakti center na telefonski številki 080 2002 (od 8.00 do 22.00 ure med delavniki), oziroma na e-naslov: ekc@gov.si.

